SÞR 5. umferð : Jafntefli hjá Lenku og Degi Víða mátti sjá snaggaraleg tilþrif í fimmtu umferð Skákþings Reykjavíkur sem fram fór í gær . Bragðarefurinn Kristján Örn Elíasson fórnaði manni gegn Ingvari Agli Vignissyni fyrir „ eitthvað af peðum “ eins og hann orðaði það sjálfur . Í kjölfarið virtist Ingvar ná vænlegri stöðu en ákvað á ögurstundu að gefa manninn til baka og niðurstaðan varð jafntefli . Á næsta borði sigldi Jon Olav Fivelstad endatafli með virkari mönnum og meira rými í höfn og hafði góðan sigur gegn Óskari Long Einarssyni . Fjörið virtist síðan vera að hefjast á fyrsta borði í viðureign Dags Ragnarssonar og Lenku Ptacnikovu ( einu keppendanna sem voru með fullt hús fyrir umferðina ) ; staðan þrungin spennu og tímahrak að nálgast . Dagur var með öflug en dálítið viðkvæm peð á miðborði og efnilegan hvítreita biskup á bak við þau sem beið bara eftir að láta til sín taka við nokkuð viðkvæma kóngsstöðu hvíts en þar loftaði vel um . Biskupinn fékk þó engin verkefni þar , því Lenka ákvað að loftrýmisgæsla væri hyggileg og þrálék rétt eftir tímamörkin . Þetta reyndist eina jafnteflið á efstu átta borðunum þar sem hörð barátta var í fyrirrúmi . Guðmundur Kjartansson gaf til dæmis skiptamun og svo mann til viðbótar , til að eignast tvö samstæð frípeð gegn nafna sínum Gíslasyni og hafði sigur , Daði sigraði í viðureign sinni við Bárð Örn Birkisson þar sem báðir misstu af færum í vandtefldri stöðu og loks lét Gauti Páll Jónsson 150 stiga mun ekkert trufla sig og lagði Þorvarð Fannar á 6. borði . Kennarinn vann nemandann . Allt þetta þýðir að bilið á milli þeirra efstu minnkaði heldur ; nú eru sjö skákmenn með fjóra eða fjóran og hálfan vinning þegar mótið er rúmlega hálfnað . Næsta umferð , sú sjötta , er á miðvikudaginn og þá mætast m.a . Dagur og Gauti Páll , Björn Þorfinnsson og Lenka , Björgvin Víglundsson og Guðmundur Kjartansson og Daði og Örn Leó Jóhannsson . Gamla brýnið og skákfrömuðurinn Ólafur H. Ólafsson lék á alls oddi í Faxafeninu í 5. umferð . Aðstaða er góð í Skákhöllinni eins og fyrri daginn . Birnukaffi var opið en þetta kvöld stóð dóttirin Sylvía vaktina .